Dragi učenici,

danas ćete se prisjetiti pravila pisanja velikoga slova.

Zapišite naslov i sve što je u ovome dokumentu prepišite u bilježnicu.

**VELIKO I MALO POČETNO SLOVO**

**Prisjetite se kako pišemo broj u vlastitom imenu.**

V. GIMNAZIJA

Pravilno je **V. gimnazija**, a NE **V. Gimnazija**. ----------- *kada je početak vlastitoga imena broj – pišemo ga riječju ili brojkom – ako ga pišemo brojkom, sljedeća se riječ piše malim slovom (osim ako je i sama vlastito ime).*

Ako broj pišemo riječima, onda ćemo napisati – Peta gimnazija.

**PAZI!**

15. Smotra književnika ------- zašto je S napisano velikim slovom ako je ispred njega brojka? Zato jer broj 15 nije dio imena, već nam govori koja je to smotra po redu.

Sigurna sam da se svega ovoga sjećate.

**Prisjetite se kako pišemo imena udruga, društava, organizacija i javnih skupova!**

- prvu riječ pišemo velikim slovom, a ostale malim osim ako nisu vlastito ime.

Hrabri telefon = udruga

Društvo poljskih pjesnika = društvo

Ujedinjeni narodi = organizacija

Međunarodna smotra pobjednika = smotra

**Što se tiče POKRETA I POVIJESNIH DOGAĐAJA, znamo da:**

a) velikim slovom pišemo vremenski jasno utvrđene povijesne događaju – ratove, bune, revolucije i bitke;

b) malim slovom pišemo povijesna razdoblja koja nisu jasno vremenski određena.

Prvi svjetski rat – jasno vremenski određeno

Seljačka buna – jasno vremenski određeno

industrijska revolucija, romantizam, ilirizam, ilirac – nisu jasno vremenski određeni

**ZADACI:**

1. Pazeći na veliko slovo prepiši sljedeće:

DRUGI SVJETSKI RAT

RENESANSA

TREĆA GIMNAZIJA

VI. GIMNAZIJA

SMOTRA HRVATSKIH KNJIŽEVNIKA

10. SMOTRA HRVATSKIH KNJIŽEVNIKA

HRVATSKI NARODNI PREPOROD

2. PREPIŠI PAZEĆI NA VELIKO SLOVO:

U VUKOVARSKO- SRIJEMSKOJ ŽUPANIJI U SREDNJOJ ŠKOLI PETRA MANČIĆA DJELUJE UČENIČKA UDRUGA KRUŠKICA. ČLANOVI SUDJELUJU NA RAZLIČITIM SMOTRAMA. LANI SU SUDJELOVALI NA SMOTRI MLADIH UMJETNIKA KOJA SE ODRŽALA U DRUGOJ EKONOMSKOJ ŠKOLI.